Ujemimo misel III.

Misel
Misel.
Pronica v zraku.
Se izgublja v času.
In oživi.
Vzbrsti.
Brezkončna in neponovljiva.

Tiha. 
Iskriva.
Se zasidra
v globeli spomina,
iztrgana pozabi.
(Marija Viltužnik Vais)

Literarna skupina Utrip Zgornje Drave in Orientalska plesna skupina Smaragdne oči (Ojun al zomorrod) Vuzenica-Muta, sekciji KUD-a Muta, organizirata prireditev v počastitev 20. občinskega praznika Občine Muta z naslovom Ujemimo misel III. 19. junija 2014 ob 19:00 ste vabljeni k Mitnici na Spodnji Muti, kjer se bodo prepletale strasti in čutnost ritmov teles, glasbe in besed.
Utrip Zgornje Drave združuje ljubiteljske literate zgornjega dela Podravja vse od Dravograda do Podvelke. Ustanovljena je bila pred šestnajstimi leti in od takrat smo izdali že sedem zbornikov. Imamo mesečna srečanja na katerih nadgrajujemo svoje znanje pod strokovnim mentorstvom Aleša Tacerja, ki je tudi naš najprepoznavnejši član. Prirejamo samostojne literarne večere po Koroški, sodelujemo na prireditvah in natečajih po Sloveniji in tudi v tujini (Romunija, Avstrija, …) Skupni sta nam neizmerna ljubezen do slovenske besede in želja po ustvarjalni rasti. S to prireditvijo, ki je že tradicionalna, vam želimo predstaviti svoje najnovejše stvaritve, ki v sebi skrivajo mnogo humorja, ljubezni, pa tudi otožnosti, sentimentalnosti, domoljubnosti … 
Plesna skupina Smaragdne oči (Ojun al zomorrod) Vuzenica-Muta je skupina orientalskega plesa, ki že več kot 6 let povezuje okoli dvajset plesalk iz občin Muta, Vuzenica in drugih koroških občin pod umetniškim vodstvom ge. Edite Čerče. Vsako leto v okviru Vuzeniških dni organizirajo plesno delavnico in predstavo, v marcu organizirajo z drugimi orientalskimi skupinami v Rušah plesno predstavo Ženske za ženske, lansko leto so s predstavo Grajske dame gostovale na slovenskih gradovih, na Festivalu Lent in v Sarajevu. Orientalski ples je tradicionalno povezan z religijo, erotiko in kulti rodnosti. Boginja mati je prisotna praktično v vseh religijah sveta, pri čemer je bila njena funkcija vedno reproduktivna. Od nje so bili odvisni ciklusi letnih časov, ki so vplivali na rodnost zemlje, živali in ljudi, prav tako pa je bila popolnoma odvisna od nje tudi dobrobit ljudi. Zaradi direktne povezave z materjo zemljo so ljudje na Bližnjem Vzhodu tradicionalno plesali bosi. Tipični so gibi medenice, bokov in prsnega koša. Senzualni, gladko drseči gibi se izmenjujejo s tresočimi in odrezanimi gibi. Ti plesi so plesi mišic in ne korakov, kot so navadno na zahodu. Pustite se očarati razkošju bogate plesne ornamentike in glasbe, ki nam jo predstavljajo Smaragdne oči.
Martina Osrajnik,
predsednica literarne skupine
Utrip Zgornje Drave